Felipe Santana, AOP ja Lehtikuva

Felipe Santana, AOP ja Lehtikuva

Teemu Selänne debytoi NHL:ssä kaudella 1992-1993 22-vuotiaana. Hän otti Winnipegin haltuunsa räjähdysmäisesti - uran ensimmäinen hattutemppu syntyi viidennessä pelissä ja 12 ensimmäiseen otteluun Finnish Flash takoi 11 maalia. Selänteen kausi päättyi uskomattomiin lukuihin: 76 maalia, 56 syöttöä ja 132 tehopistettä.

24 vuotta myöhemmin sama Winnipegin kaupunki on jälleen hurmiossa nuoren suomalaisen otteista. 18-vuotias Patrik Laine on aloittanut esikuvansa tavoin häikäisevästi, ensimmäinen hattutemppu syntyi jo neljännessä pelissä ja 14 ensimmäisessä kamppailussa maaleja oli kertynyt 11. Odotukset suomalaista huippulupausta kohtaan vain kasvavat.

Selänteen tulokaskaudella runkosarjapelejä pelattiin kaksi enemmän kuin nykyään, eli 84 peliä. Lisäksi NHL:n maalimäärät ovat yleisesti pudonneet roimasti vuosikymmenten aikana. Eihän Laineella siis voi olla mitään mahdollisuutta tavoittaa Selänteen lukemia? Vai voiko?